**Kai Tillanen** (s. 13. maaliskuuta 1981 Mikkeli) on suomalainen jääkiekkomaalivahti, joka siirtyi kaudeksi 2012–2013 Ranskan pääsarjan Dijoniin. Tillasen vahvuudet ovat peittävyys, näyttävyys ja jalkatyöskentely. Hänen omintakeinen torjuntatyyli aiheuttaa toisinaan hankaluuksia paluukiekkojen kanssa. Tillasen heikkoudet ovat myös torjunnasta palautumisessa ja sijoittumisessa.

Ura
---

Tillanen on Jukurien oma kasvatti. Hän pelasi joukkueessa ensimmäiset miesten pelinsä jo 15-vuotiaana kaudella 1996–1997, jolloin Tillanen torjui kahdessa II-divisioonaottelussa. Hän omien sanojensa mukaan torjui miesten debyytissään 7-3-vierasvoiton Lieksan Hurtista. Kaudeksi 1998–1999 Tillanen siirtyi äitinsä työpaikan mukana Riihimäen Nikkareiden A-nuoriin, joissa hän pelasi jopa kenttäpelaajana (vasen laitahyökkääjä) kauden viimeisen ottelun tehden yhden syöttöpisteen. Kaksi seuraavaa kautta Tillanen pelasi Hyvinkään Ahmojen A-nuorissa. Hän pääsi jälkimmäisellä kaudellaan 2000–2001 myös yhteen Mestis-otteluun luukkuvahdiksi.

Kauden 2001–2002 Tillanen pelasi taas Jukurien A-nuorissa, mutta se jäi rikkonaiseksi armeijan takia. Hän siirtyi kaudeksi 2002–2003 Suomi-sarjajoukkue Warkikseen, josta Tillanen jatkoi try-outin kautta kaudeksi 2003–2004 samassa sarjassa pelanneeseen Savonlinnan Pallokerhoon. Hän jäi kuitenkin vähälle vastuulle ja haki pelituntumaa sarjatasoa alempaa II-divisioonassa pelanneista Rantasalmen Urheilijoista. SaPKo lopulta ilmoitti, ettei Tillasesta ole enää joukkueelle käyttöä, mutta hän onnistui nousemaan kuitenkin Mestikseen palatessaan pelaajapulasta kärsineisiin Hyvinkään Ahmoihin. Tillanen nousi joukkueen ykkösmaalivahdiksi, mutta Ahmojen kausi päättyi kuitenkin sarjasta putoamiseen.

Kaudeksi 2004–2005 Tillanen palasi kasvattajaseuraansa Mikkelin Jukureihin kakkosmaalivahdiksi Mikko Strömbergille. Hän pelasi kauden aikana vain kolme Mestis-ottelua ja haki pelituntumaa myös SaPKosta, Suomi-sarjasta. Kaudella 2005–2006 Tillanen pelasi Jaakko Suomalaisen aisaparina seitsemän Mestis-ottelua. Suomi-sarja tuli tutuksi Kotkan Titaaneista, joissa hän pelasi kaksi ottelua joulukuussa 2005. Tillanen voitti Jukureissa Mestiksenmestaruuden keväällä 2006 ja hän teki jatkosopimuksen kaudeksi 2006–2007, jolloin joukkueen ykkösmaalivahtina toimi Ari Reunanen. Tillanen torjui runkosarjassa kymmenen ottelua ja voitti Mestis-hopeaa keväällä 2007. Vaikka Kajaanin Hokki voittikin mestaruuden, pääsi Jukurit edelliskauden mestarina SM-liigan tasonmittaukseen, koska Hokki ei ollut liigakelpoinen. Tillanen pääsi pelaamaan Kalevan Palloa vastaan yhdessä tasonmittausottelussa.

Tillanen siirtyi kaudeksi 2007–2008 Mestiksen nousijoukkue Kotkan Titaanien maalin suulle. Hän kantoi suurimman osan joukkueen torjuntavastuusta, mutta Titaanit jäi kuitenkin sarjajumboksi. Joukkue voitti kuitenkin karsintasarjan ja myös Tillanen teki jatkosopimuksen kaudeksi 2008–2009. Tällä kertaa runkosarjassa toiseksi viimeiselle sijalle sijoittuneet Titaanit putosivat karsintojen päätteeksi takaisin Suomi-sarjaan, jossa myös Tillanen jatkoi kaudella 2009–2010. Tammikuussa 2010 hän jätti Titaanit ja siirtyi pian tämän jälkeen samassa sarjassa pelanneeseen HC Keski-Uusimaahan. Kolmen siellä pelatun ottelun jälkeen Tillanen siirtyi Rovaniemen Kiekkoon, joka kuitenkin putosi yhden Mestis-kauden päätteeksi takaisin Suomi-sarjaan.

Kaudeksi 2010–2011 Tillanen palasi Mikkelin Jukureiden kakkosmaalivahdiksi, mutta hän nousi kauden aikana Teemu Seppäsen ohi joukkueen ykkösmaalivahdiksi. Tillanen torjui kevään 2011 pudotuspeleissä peräti neljä nollapeliä ja hän voitti kauden päätteeksi Mestis-hopeaa. Tillanen valittiin kauden päätteeksi Mestiksen toiseen tähdistökentälliseen. Hän teki huhtikuussa 2011 myös vuoden mittaisen jatkosopimuksen Jukurien kanssa.

Kaudella 2011–2012 Tillanen jakoi tasaisesti torjuntavastuuta Teemu Seppäsen ja Tommi Nikkilän kanssa. Hän pääsi tekemään kauden aikana myös SM-liigadebyyttinsä, kun maalivahtipulasta kärsinyt Porin Ässät vuokrasi hänet 27. joulukuuta 2011 Hämeenlinnan Pallokerhoa vastaan pelatun vierasottelun ajaksi joukkueeseensa. Ässät hävisi ottelun kuitenkin murskalukemin 7-0. Tillanen sai tililleen 23 torjuntaa. Mestiksessä Tillanen pelasi kauden aikana 25 ottelua runkosarjassa ja pudotuspeleissä. Seuraavaksi kaudeksi hän siirtyi Ranskan pääsarjan Dijoniin.

Muuta
-----

Tillanen on koulutukseltaan lähihoitaja.

Lähteet
-------

* Kai Tillanen The Internet Hockey Databasessa (englanniksi)
* Kai Tillanen Eurohockey-sivustolla (englanniksi)
* Kai Tillanen *Elite Prospects*. Everysport Media Group AB.  (englanniksi)
* Kai Tillanen Jatkoaika.comissa (Internet Archive)

### Viitteet

1. ↑  Mikkelin Jukurit - "taisteluparit"
2. ↑  Kemppainen, Jesse: Tillasen ympyrä sulkeutuu  19.9.2010. Jatkoaika.com. Viitattu 12.3.2012.
3. ↑  Jatkoaika.com
4. 1 2 3  EliteProspects
5. 1 2 3  Kemppainen, Jesse: Kai Tillanen luottavaisin mielin alkavaan kauteen  17.8.2006. Jatkoaika.com. Viitattu 12.3.2012.
6. ↑  Eurohockey.net
7. ↑  Jukureiden ensi kauden joukkue muotoutumassa  1.5.2004. Jatkoaika.com. Viitattu 12.3.2012.
8. ↑  Titaaneille Mestis-apuja Kouvolasta ja Mikkelistä  2.12.2005. Jatkoaika.com. Viitattu 12.3.2012.
9. ↑  Jukurien pelaajarinki täydentyi – Kanerva jatkaa  18.5.2006. Jatkoaika.com. Viitattu 12.3.2012.
10. ↑  SM-liigan viimeinen ja Jukurit kohtaavat karsintaottelusarjassa  2.3.2007. SM-liiga. Viitattu 12.3.2012.
11. ↑  Titaanimiehistö lähes valmis  9.5.2007. Jatkoaika.com. Viitattu 12.3.2012.
12. ↑  Titaanit täydensi miehistöään  9.5.2008. Jatkoaika.com. Viitattu 12.3.2012.
13. ↑  Siirtoruljanssi käyntiin alasarjoissa  9.1.2010. Jatkoaika.com. Viitattu 12.3.2012.
14. ↑  Kai Tillanen RoKin uusin vahvistus  28.1.2010. Jatkoaika.com. Viitattu 12.3.2012.
15. ↑  Kai Tillanen Jukureihin  18.6.2010. Jatkoaika.com. Viitattu 12.3.2012.
16. ↑  Hannukainen, Juho: Kakkonen onkin ykkönen?  18.1.2010. Jatkoaika.com. Viitattu 12.3.2012.
17. ↑  Hänninen, Ville: Tillaselle pudotuspelien neljäs nollapeli  9.3.2011. Jatkoaika.com. Viitattu 12.3.2012.
18. ↑  Mestiksen parhaat palkittu  7.4.2011. Jatkoaika.com. Viitattu 12.3.2012.
19. ↑  Jukurit julkaisi pelaajarunkonsa, mukana nimekkäitä vahvistuksia  15.4.2011. Jatkoaika.com. Viitattu 12.3.2012.
20. ↑  Tillanen lainalle Ässiin  27.12.2011. Jatkoaika.com. Viitattu 12.3.2012.
21. ↑  Tilastot - SM-liiga  27.12.2011. SM-liiga.  Arkistoitu 10.2.2012. Viitattu 12.3.2012.
22. ↑  Ranska kutsuu Tillasta *Jatkoaika.com*.  23.5.2012. Jatkoaika. Viitattu 28.5.2012.